RÅDETS AFGØRELSE (EU) 2022/2200

af 8. november 2022

om den holdning, der skal indtages på Den Europæiske Unions vegne i Verdensforummet for Harmonisering af Køretøjsforskrifter under De Forenede Nationers Økonomiske Kommission for Europa til forslag til ændring af FN-regulativ nr. 0, 13, 24, 34, 43, 48, 67, 83, 90, 118, 125, 127, 129, 149, 151, 158, 159, 161, 162 og 163, til et forslag til et nyt FN-regulativ om bløde trafikanter foran og ved siden af køretøjet, til et forslag til et nyt FN-regulativ om godkendelse af motorkøretøjer for så vidt angår deres direkte udsyn og til et forslag til ændring af M.R.1

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 114 sammenholdt med artikel 218, stk. 9,

under henvisning til forslag fra Europa-Kommissionen, og

ud fra følgende betragtninger:

(1) Ved Rådets afgørelse 97/836/EF (1) tiltrådte Unionen overenskomsten under De Forenede Nationers Økonomiske Kommission for Europa (FN/ECE) om indførelse af ensartede tekniske forskrifter for hjulkøretøjer samt udstyr og dele, som kan monteres og/eller benyttes på hjulkøretøjer, samt vilkårene for gensidig anerkendelse af godkendelser, der er meddelt på grundlag af disse forskrifter (»Overenskomsten af 1958 som revideret«). Overenskomsten af 1958 som revideret trådte i kraft den 24. marts 1998.

(2) Ved Rådets afgørelse 2000/125/EF (2) tiltrådte Unionen aftalen om etablering af globale tekniske forskrifter for hjulkøretøjer samt udstyr og dele, der kan monteres og/eller anvendes på hjulkøretøjer (»parallelaftalen«). Parallelaftalen trådte i kraft den 15. februar 2000.

(3) Ved Europa-Parlamentets og Rådets forordning (EU) 2018/858 (3) fastlægges der administrative bestemmelser og tekniske krav til typegodkendelse og omsætning af alle nye køretøjer, systemer, komponenter og separate tekniske enheder. Ved nævnte forordning indarbejdes regulativer vedtaget i medfør af overenskomsten af 1958 som revideret (»FN-regulativer«) i EU-typegodkendelsessystemet, enten som krav ved typegodkendelse eller som alternativer til EU-lovgivningen.

(4) I henhold til artikel 1 i overenskomsten af 1958 som revideret og parallelaftalens artikel 6 kan FN/ECE's verdensforum for harmonisering af køretøjsforskrifter (FN/ECE WP.29) vedtage forslag til ændring af FN-regulativer, globale tekniske FN-forskrifter og FN-resolutioner samt forslag til nye FN-regulativer, globale tekniske FN-forskrifter og FN-resolutioner om godkendelse af køretøjer. Endvidere kan FN/ECE WP.29 i henhold til disse bestemmelser vedtage forslag til tilladelser til at udarbejde ændringer af globale tekniske FN-forskrifter eller til at udarbejde nye globale tekniske FN-forskrifter og kan vedtage forslag om udvidelse af mandatet for globale tekniske FN-forskrifter.

(5) FN/ECE WP.29 kan på sin 188. samling i verdensforummet, som finder sted fra den 14. til den 16. november 2022, vedtage: forslag til ændringer af FN-regulativ nr. 0, 13, 24, 34, 43, 48, 67, 83, 90, 118, 125, 127, 129, 149, 151, 158, 159, 161, 162 og 163; et forslag til et nyt FN-regulativ om bløde trafikanter foran og ved siden af køretøjet; et forslag til et nyt FN-regulativ om godkendelse af motorkøretøjer for så vidt angår deres direkte udsyn; og et forslag til ændring af FN's fælles resolution nr. 1.

(6) FN-regulativerne vil få bindende virkning for Unionen. Sammen med FN-resolutionerne vil de få afgørende indflydelse på indholdet af EU-retten om typegodkendelse af køretøjer. Derfor bør den holdning, der skal indtages på Unionens vegne i FN/ECE WP.29 til vedtagelsen af disse forslag, fastlægges.

(7) Med henblik på at afspejle den opnåede erfaring og den tekniske udvikling bør der foretages ændring eller supplering af kravene til visse aspekter eller karakteristika, der er omfattet af FN-regulativ nr. 0, 13, 24, 34, 43, 48, 67, 83, 90, 118, 125, 127, 129, 149, 151, 158, 159, 161, 162, 163 og FN's fælles resolution nr. 1.

(8) For at afspejle de tekniske fremskridt, forbedre køretøjssikkerheden og mindske trafikanternes sårbarhed er det nødvendigt at vedtage et nyt FN-regulativ om bløde trafikanter foran og ved siden af køretøjet og et nyt FN-regulativ om godkendelse af motorkøretøjer for så vidt angår deres direkte udsyn —

VEDTAGET DENNE AFGØRELSE:

Artikel 1 Den holdning, der skal indtages på Unionens vegne på den 188. samling i FN/ECE's verdensforum for harmonisering af køretøjsforskrifter, som finder sted fra den 14. til den 16. november 2022, er at stemme for de forslag, der er anført i bilaget til denne afgørelse.

Artikel 2 Denne afgørelse træder i kraft på dagen for vedtagelsen.

Udfærdiget i Bruxelles, den 8. november 2022. På Rådets vegne Z. STANJURA Formand

(1) Rådets afgørelse 97/836/EF af 27. november 1997 om Det Europæiske Fællesskabs tiltrædelse af overenskomsten under FN's Økonomiske Kommission for Europa om indførelse af ensartede tekniske forskrifter for hjulkøretøjer samt udstyr og dele, som kan monteres og/eller benyttes på hjulkøretøjer, samt vilkårene for gensidig anerkendelse af godkendelser, der er meddelt på grundlag af sådanne forskrifter (»Overenskomst af 1958 som revideret«) (EFT L 346 af 17.12.1997, s. 78).

(2) Rådets afgørelse 2000/125/EF af 31. januar 2000 om indgåelse på Det Europæiske Fællesskabs vegne af aftalen om etablering af globale tekniske forskrifter for hjulkøretøjer samt udstyr og dele, der kan monteres og/eller anvendes på hjulkøretøjer (»parallelaftalen«) (EFT L 35 af 10.2.2000, s. 12).

(3) Europa-Parlamentets og Rådets forordning (EU) 2018/858 af 30. maj 2018 om godkendelse og markedsovervågning af motorkøretøjer og påhængskøretøjer dertil samt af systemer, komponenter og separate tekniske enheder til sådanne køretøjer, om ændring af forordning (EF) nr. 715/2007 og (EF) nr. 595/2009 og om ophævelse af direktiv 2007/46/EF (EUT L 151 af 14.6.2018, s. 1).